กรุงไทยแอกซ่าจับลูกค้าธกส.จ่ายเบี้ยปีละแสน
กรุงไทย-แอกซ่า ออกกรมธรรม์จ่ายเบี้ยปีละ 1.54 แสนบาท จับลูกค้า ธ.ก.ส.
29 เม.ย. 2553

กรุงไทย-แอกซ่า ออกกรมธรรม์จ่ายเบี้ยปีละ 1.54 แสนบาท จับลูกค้า ธ.ก.ส. 
นายวิชัย ชีวศรีรุ่งเรือง ประธานเจ้าหน้าที่บริหาร ฝ่ายพัฒนาช่องทางการจัดจำหน่าย บริษัท กรุงไทย-แอกซ่า ประกันชีวิต เปิดเผยว่า บริษัทได้ออกกรมธรรม์ 2 แบบ เพื่อจับลูกค้าธนาคารเพื่อการเกษตรและสหกรณ์การเกษตร หรือ ธ.ก.ส. ที่มีรายได้สูงและรายได้ปานกลาง ชื่อโครงการ ธ.ก.ส.เพิ่มสุข ชำระเบี้ย 6 ปี เบี้ยปีละ 1.54 แสนบาท คุ้มครอง 5 แสนบาท อายุ 10 ปี เมื่อครบ 10 ปี จะได้รับเงินคืน 1.01 ล้านบาท รวมเบี้ยที่ชำระทั้งสิ้น 9.24 แสนบาท เมื่อครบ 10 ปี จะได้รับผลประโยชน์ 1.01 ล้านบาทโครงการ ธ.ก.ส.สร้างสุข ชำระเบี้ย 25 ปี คุ้มครอง 90 ปี เช่น ชายอายุ 35 ปี เบี้ย 4,242 บาท คุ้มครอง 1 แสนบาทต่อปี ชำระเบี้ย 25 ปี คุ้มครองถึงอายุ 90 ปี 
“คนส่วนมากมองว่าลูกค้า ธ.ก.ส.เป็นเกษตรกรทั้งหมดและมีรายได้ต่ำ แต่จริงๆ แล้วมีทั้งเจ้าของโรงสี กลุ่มค้าขายปุ๋ย กลุ่มค้าขายสินค้าเกษตร กลุ่มนี้จะมีรายได้สูงและเป็นลูกค้าเงินฝากของ ธ.ก.ส. และมีกลุ่มสหกรณ์การเกษตรเพื่อการตลาดลูกค้า ธ.ก.ส. (สกต.) ซึ่งมีสมาชิกกว่า 4 หมื่นคน ซึ่งกลุ่มนี้จะอาศัย ธ.ก.ส. เข้าไปปล่อยกู้ให้สมาชิก ซึ่งเราจับกลุ่มลูกค้าทุกระดับ ทั้งระดับบนและกลาง” นายวิชัย กล่าว
นายวิชัย กล่าวว่า มีบริษัทประกันชีวิตหลายแห่งที่ไปเปิดจุดขายที่สาขา ธ.ก.ส. ซึ่งส่วนใหญ่จะออกสินค้าประกันชีวิตกลุ่มที่เบี้ยต่อปีไม่สูงมาก 
ทั้งนี้ บริษัทได้รับความเห็นชอบจาก ธ.ก.ส. ไปตั้งจุดขายในสาขาทั่วประเทศ 900 แห่ง ซึ่งปีนี้บริษัทมีแผนที่จะเปิดจุดขาย 120 สาขาทั่วประเทศ และตั้งเป้าหมายที่จะเปิดจุดขายให้ได้ 300 แห่งภายในปี 2554 ขณะนี้มีพนักงานที่ผ่านการฝึกอบรมไปประจำจุดขายที่ ธ.ก.ส. 10 คน จากเป้าหมายทั้งหมด 140 คน และแต่ละคนจะเวียนไปตามสาขาย่อยบริเวณใกล้เคียง 5 แห่ง